b'\n_START_ARTICLE_\nRozine\n_START_PARAGRAPH_\nRozine so posu\xc5\xa1ene grozdne jagode. Pridobivajo se iz posebnih sort grozdja, ki so navadno brez pe\xc5\xa1k.\n_START_SECTION_\nIzvor\n_START_PARAGRAPH_\nRozine izvirajo, kot vinska trta, iz bli\xc5\xbenjega vzhoda in so prav gotovo nastale naklju\xc4\x8dno. Kmalu pa so postale priljubljene in zelo cenjene kot pomemben vir sladkorja. V zgodovini so se ohranili zapisi iz anti\xc4\x8dne Gr\xc4\x8dije o trgovanju z rozinami, kasneje pa je najti zapise o tem, da jih je imel rad rimski cesar Avgust ter celo zapise, da se je s pticami, nadevanimi z rozinami gostil tudi Hanibal. V srednjem veku so rozine spet do\xc5\xbeivele veliko priljubljenost, ko so s kri\xc5\xbearji iz Bli\xc5\xbenjega vzhoda spet prispele v Evropo.\n_START_SECTION_\nNa\xc4\x8dini pridobivanja\n_START_PARAGRAPH_\nPoznamo temne in svetle vrste rozin. Pogosto ljudje mislijo, da so temne pridelane iz rde\xc4\x8dih sort grozdja, svetle pa iz belih, kar pa ne dr\xc5\xbei. Temne rozine se pridobivajo na naraven na\xc4\x8din s su\xc5\xa1enjem na soncu, pri pridobivanju svetlih, pa se uporablja \xc5\xbeveplo. \xc5\xbdveplo prepre\xc4\x8di naravno temnenje, rozine pa se posu\xc5\xa1ijo na ognju.\n_START_SECTION_\nUporaba\n_START_PARAGRAPH_\nRozine se lahko u\xc5\xbeivajo surove ali kot dodatek k raznim sladicam in predstavljajo pomemben vir vlaknin, kalija, kalcija in \xc5\xbeeleza. Kadar se dodajajo pecivu ali drugim sladicam jih je prej po navadi potrebno namo\xc4\x8diti v vodi ali kak\xc5\xa1ni alkoholni pija\xc4\x8di.'